“ซิตี้กรุ๊ป” จ่อยุติบริการสถาบันการเงิน 13 ประเทศ รวมไทย หวังกระชับกิจการ
“ซิตี้กรุ๊ป” จ่อยุติบริการสถาบันการเงิน 13 ประเทศ รวมไทย หวังกระชับกิจการ
“ซิตี้กรุ๊ป” จ่อยุติบริการสถาบันการเงิน 13 ประเทศ รวมไทย หวังกระชับกิจการ
16 เม.ย. 2564

รายงานจาก เดอะวอลสตรีทเจอร์นัล วันที่ 16 เม.ย.64 ระบุว่า “ซิตี้กรุ๊ป” กลุ่มบริษัทการเงินชั้นนำแห่งหนึ่งของโลก ประกาศยุติบริการธนาคารสำหรับผู้บริโภค รวมไปถึงบริการบัตรเครดิต ในประเทศไทย ซึ่งนับเป็น 1 ใน 13 ประเทศที่ ซิตี้กรุ๊ป ประกาศจะยุติบริการสำหรับผู้บริโภคทั่วไปลง ในตลาดที่ซิตี้กรุ๊ปไม่ได้เป็นผู้นำตลาดอย่าง ออสเตรเลีย บาห์เรน จีน อินเดีย อินโดนีเซีย เกาหลีใต้ มาเลเซีย ฟิลิปปินส์ โปแลนด์ รัสเซีย ไต้หวัน ไทย และ เวียดนาม เพื่อกระชับกิจการ
รายงานข่าวอ้างคำแถลงของ เจน เฟรเซอร์ ประธานเจ้าหน้าที่บริหาร ที่เพิ่งรับตำแหน่งเมื่อเดือนก่อน ที่ระบุว่า แม้ธุรกิจบริการธนาคารพาณิชย์จะเป็นธุรกิจที่ยอดเยี่ยม แต่ “เราไม่ได้มีขนาดธุรกิจที่เราต้องการเพื่อการแข่งขัน อย่างไรก็ตาม ซิตี้กรุ๊ป จะยังคงลงทุนในธุรกิจด้านการบริหารความมั่งคั่งและการทำธุรกิจกับลูกค้าบริษัทในเอเชียต่อไป”
ทั้งนี้ การประกาศปิดบริการธนาคารสำหรับผู้บริโภคใน 13 ประเทศลงนั้นมีขึ้นแม้ว่า ซิตี้กรุ๊ป จะเพิ่งประกาศผลประกอบการในช่วงไตรมาสแรกว่ามีกำไรเพิ่มสูงขึ้นจากปีก่อนหน้า โดยทำกำไรได้สูงถึง 7,900 ล้านดอลลาร์สหรัฐ หรือ 3.62 ดอลลาร์ต่อหุ้น สูงกว่า 2.60 ดอลลาร์ต่อหุ้นจากการคาดการณ์ของ FactSet บริษัทวิเคราะห์ข้อมูลด้านการเงินชั้นนำของโลก
อย่างไรก็ตาม ยังไม่มีกรอบเวลาที่ชัดเจนในการยุติกิจการธนาคารในประเทศไทย รวมถึงอีก 12 ประเทศว่าจะเป็นเมื่อใด
ในส่วนของประเทศไทยนั้น ซิตี้กรุ๊ป มีบริษัทในเครือฯ ที่ให้บริการ ประกอบด้วย
– ธนาคารซิตี้แบงก์ ซึ่งเป็นหนึ่งในกลุ่มบริษัทการเงินชั้นนำแห่งหนึ่งของโลก โดยเปิดให้บริการในพื้นที่กรุงเทพฯ และ ปริมณฑล ทั้งหมด 18 สาขา ได้แก่ สาขาสุขุมวิท , สาขาแฟชั่น ไอซ์แลนด์ รามอินทรา , สาขาฟิวเจอร์พาร์ค รังสิต , สาขาพาราไดซ์ พาร์ค , สาขาเดอะมอลล์ รามคำแหง , สาขาเดอะมอลล์ ท่าพระ , สาขาเดอะมอลล์ งามวงศ์วาน , สาขาเดอะมอลล์ บางแค , สาขาเดอะมอลล์ บางกะปิ , สาขาสยามพารากอน , สาขาเอสพลานาด รัชดาภิเษก , สาขาเซ็นทรัลพลาซา พระราม 3 , สาขาอเวนิว รัชโยธิน , สาขาอาคารยูไนเต็ดเซ็นเตอร์ สีลม , สาขาเซ็นทรัล ปิ่นเกล้า , สาขาเซ็นทรัล เวสต์เกต , สาขาเซ็นทรัล พระราม 2 , สาขามหาชัย  , สาขานครปฐม , สาขาเมกาบางนา
ส่วนภาคกลาง มีทั้งหมด 2 สาขา ได้แก่ สาขาอยุธยาพาร์ค และสาขาสระบุรี ,
ภาคตะวันออก มีทั้งหมด 4 สาขา ได้แก่ สาขาเซ็นทรัล ชลบุรี , สาขาศรีราชา , สาขาพัทยา , สาขาระยอง
ภาคตะวันออกเฉียงเหนือ มีทั้งหมด 3 สาขา ได้แก่ สาขาเซ็นทรัล อุบลราชธานี , สาขานครราชสีมา , สาขาขอนแก่น , สาขาศูนย์การค้ายูดีทาวน์ อุดรธานี
ภาคเหนือ มีทั้งหมด 2 สาขา ได้แก่ สาขาเชียงใหม่ และสาขาพิษณุโลก
ภาคใต้ ได้แก่ สาขาเซ็นทรัล สุราษฎร์ธานี
– บริษัท ซิตี้ คอนซูเมอร์ โปรดักส์ (ประเทศไทย) จำกัด
– บริษัท ซิตี้คอร์ป ลิสซิ่ง (ประเทศไทย) จำกัด
– บริษัท หลักทรัพย์ ซิตี้คอร์ป (ประเทศไทย) จำกัด
– บริษัท บี.อี.เอส. จำกัด